钦定古今图书集成/明伦汇编/官常典/第797卷 > 脱烈海牙〈弟观音奴〉
## 钦定古今图书集成/明伦汇编/官常典/第797卷 > 脱烈海牙〈弟观音奴〉

按《元史》本传：“脱烈海牙，畏吾氏，世居别失拔里之地。
曾祖阔华八撒术，当太祖西征，导其主亦都护迎降，
帝嘉其有识，欲官之，辞以不敏。祖八剌术，始徙真定，
仕至帅府镇抚，富而乐施，或贷不偿，则火其券，人称
为长者。父暗里赤，性纯正，知读书。脱烈海牙幼嗜学，
警敏绝人，性整暇，虽居仓卒，未尝见其急遽。喜从文”
士游，犬马声色之娱，一无所好。由中书宣使出为宁
晋主簿，改隆平县达鲁花赤。均赋兴学，邵农平讼，桥
梁、水防、备荒之政，无一不举。及满去，民勒石以纪其
政。拜监察御史。时江西胡参政杀其弟，讼久不决，脱
烈海牙一讯，竟服其辜。出佥燕南道肃政廉访司事，
务存大体，不事苛察。在任六年，黜污吏百四十有奇。
召为户部郎中，转右司员外郎，升右司郎中，赞画之
力居多。仁宗在东宫，知其嗜学，出秘府经籍及《圣贤
图像》以赐，时人荣之。母霍氏卒，哀毁骨立。事闻，赐钞
五万贯，给葬事。起为吏部尚书，量能叙爵，以平允称。
改礼部尚书，领会通馆事，进中奉大夫、荆湖北道宣
慰使。适峡人艰食，脱烈海牙先发廪赈之，而后以闻，
朝议韪之。至治三年，迁淮东宣慰使。七月，以疾卒于
广陵，年六十有七。赠通奉大夫、河南江北等处行中
书省参知政事、护军，追封恒山郡公。弟《观音奴》，廉明
材干，亦仕至清显云。